LV Eiropas Savienības Oficiālais Vēstnesis C 188/30

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 188/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr.510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“PECORINO TOSCANO”

EK Nr.: IT-PDO-0117-0020-09.07.2004.

ACVN ( X ) AĢIN ( )

1. Produkta specifikācijas nodaļa, kurā izdarīti grozījumi:

—  Produkta nosaukums — Produkta apraksts —  Ģeogrāfiskais apgabals —  Izcelsmes apliecinājums — Ražošanas metode —  Saikne — Marķējums —  Valsts prasības —  Citur (precizēt)

2. Grozījumu veids:

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījumi:

3.1. Apraksts:

Tiek precizētas gatavā produkta īpašības.

3.2. Ražošanas metode:

Tiek norādīts, ka aitas pilnpienam, kas paredzēts “Pecorino Toscano” ražošanai, jābūt svaigam vai termiski apstrādātam līdz pasterizācijai un ka to var bagātināt ar vietējām dabīgām vai selekcionētām pienskābes baktēriju kultūrām.

Ir precizēts minimālais siera nogatavināšanas periods.

3.3. Marķējums:

Laižot tirdzniecībā AĢIN “Pecorino Toscano” siera rituļus, jābūt labi saredzamam marķējumam uz rituļa malas. To uzliek ar tinti uz mīkstas masas siera rituļa malas vai uzspiež ar karstspiedi uz puscietas masas siera rituļa. Uz iepriekš iesaiņotiem gabaliem marķējumu uzliek uz iesaiņojuma, bet tas jādara cilmes vietas teritorijā.

Sieru “Pecorino Toscano”, kas sagriezts porcijās, var iesaiņot ārpus cilmes vietas teritorijā, un uz tā malas jābūt siernīcas vai nogatavinātāja logotipam. Tomēr iesaiņotājiem ir jānoslēdz līgums ar produkcijas aizsardzības apvienību. Ar akronīmu, kas parādās zem logotipa, identificē ražotāju/nogatavinātāju/sagriezēju, kura produktu ir apstiprinājusi kontroles struktūra, kas nodarbojas ar “Pecorino Toscano” laišanu tirgū. Aizsardzības apvienības apstiprinātu marķējumu uzliek uz rituļiem vai iesaiņojuma. Uz marķējuma jābūt norādei “Pecorino Toscano D.O.P.” vai “Pecorino Toscano D.O.P. stagionato” (nogatavināts), kurai skaidri jāizceļas attiecībā pret visām pārējām norādēm vai nu pēc izmēra, vai pēc burtiem un novietojuma, kā arī krāsainai zīmei, kurai jābūt vienā vai vairākās vietās un kuras izmēram jābūt vismaz 15 mm.

KOPSAVILKUMS

PADOMES REGULA (EK) Nr. 510/2006

“PECORINO TOSCANO”

EK Nr.: IT-PDO-0117-0020-09.07.2004.

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche Agricole e Forestali Adrese: Via XX Settembre 20 00187 Roma RM ITALIA Tālr.: +39 0646655106 Fakss: +39 0646655306 E-pasts: saco7@politicheagricole.it

2. Grupa:

Nosaukums: Consorzio per la tutela del «Pecorino Toscano» D.O.P. Adrese: Via Goffredo Mameli 17 58100 Grosseto ITALIA Tālr.: +39 0564420038 Fakss: +39 0564429504 E-pasts: info@pecorinotoscanodop.it Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Siers

4. Specifikācija:

(Padomes Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Pecorino Toscano”

4.2. Apraksts:

“Pecorino Toscano” ir aitas pilnpiena siers, kura izcelsme ir ražošanas apgabalā, ar mīkstu vai puscietu masu un raksturīgu konsistenci (mīcīts), ar īsu vai ilgu nogatavināšanas laiku atkarībā no tā, vai to izmanto kā galda vai kā rīvējamo sieru; pēc formas tas ir cilindrs ar plakanām virsmām un nedaudz izliektām malām; rituļa izmēri ir šādi: virsmu diametrs no 15 līdz 22 cm, malas augstums no 7 līdz 11 cm, svars no 0,75 līdz 3,50 kg, tauku saturs sausnā vienāds vai lielāks par 40 % puscietas masas šķirnei un vienāds vai lielāks par 45 % mīkstas masas šķirnei. Siera miza ir dzeltenā krāsā ar dažādām nokrāsām, kas var būt pat spilgti dzeltena mīkstas masas sieram; mizas krāsa var būt atkarīga no veiktās apstrādes; masas krāsa ir balta, viegli salmu dzeltena mīkstas masas šķirnei un viegli salmu dzeltena vai salmu dzeltena puscietas masas šķirnei. Masai ir kompakta un griešanai cieta konsistence puscietas masas šķirnei, ar nevienmērīgi izkliedētu acojumu. Garša ir aromātiska un izteikta, to raksturo īpašās ražošanas procedūras. Minimālais nogatavināšanas periods ir 20 dienas mīkstas masas sieram un vismaz četri mēneši puscietas masas sieram.

4.3. Ģeogrāfiskais apgabals:

“Pecorino Toscano” ražošanas apgabalā ietilpst visa Toskānas reģiona teritorija, visa Allerona un Castiglione del Lago kaimiņu pašvaldību teritorija, kas pieder pie Umbrijas reģiona, un visa Acquapendente, Onano, San Lorenzo Nuovo, Grotte di Castro, Gradoli, Valentano, Farnese, Ischia di Castro, Montefiascone, Bolsena un Capodimonte pašvaldības teritorija, kas pieder pie Lacijas reģiona.

4.4. Izcelsmes apliecinājums:

Visus ražošanas posmus jāuzrauga, katrā posmā dokumentējot izejmateriālus un gatavo produkciju. Šādā veidā un reģistrējot aitu audzētājus, piena savākšanas punktus, ražotājus/nogatavinātājus, siernīcas, iesaiņotājus un sagriešanas uzņēmumus, kas veic sagriešanu porcijās, attiecīgos sarakstos, kurus pārvalda kontroles iestāde, kā arī kārtojot ražošanas un iesaiņošanas reģistrus un ziņojot kontroles iestādei par saražoto produktu daudzumiem, tiek garantēta produkta izsekojamība. Turklāt saražotā piena daudzumu un aitas, no kurām tas iegūts kā izejviela, nemitīgi kontrolē. Ir pastāvīgi jāatjaunina audzēto aitu reģistri, kas ļauj noskaidrot kopējo dzīvnieku skaitu. Ir jāuztur arī reģistrs, kurā norādīti saražotie/izkrautie piena daudzumi. Siernīcās ir jāidentificē glabāšanas rezervuāri un piens, no kura var ražot “Pecorino Toscano”, jānošķir no piena, kas šim nolūkam neder, kā arī jāreģistrē piena glabāšanas un apstrādes darbības. Ir arī jākārto “Pecorino Toscano” ražošanas reģistrs. Visas personas, fiziskās vai juridiskās, attiecīgajos sarakstos pārbauda kontroles iestāde, kā noteikts produkta specifikācijā un attiecīgajā kontroles plānā.

4.5. Ražošanas metode:

“Pecorino Toscano” ražo tikai un vienīgi no aitas pilnpiena, kas iegūts ražošanas apgabalā. Aitu pamata barībai jābūt zaļajai vai sausajai lopbarībai, kas iegūta vietējās dabīgajās ganībās un ko var papildināt ar sienu un vienkāršu dzīvnieku barību koncentrētā veidā. Pienu sarecina 33 °C līdz 38 °C temperatūrā, pievienojot teļa himozīnu, lai panāktu pilnpiena sarecēšanu 20 līdz 25 minūšu laikā. Piens var būt neapstrādāts, vai arī to var termiski apstrādāt līdz pasterizācijai un bagātināt ar vietējām, dabīgām vai selekcionētām pienskābes baktēriju kultūrām. Siera izstrādes posmā jāseko tam, lai recekļa sašķelšanās turpinātos, līdz mīkstas masas sieram tiek iegūti graudi lazdas rieksta lielumā un puscietas masas sieram – kukurūzas grauda lielumā. Lai pagatavotu pēdējo no minētajiem siera veidiem, siera masu var pakļaut arī termiskai apstrādei (uzsildīšana) 40 līdz 42 °C temperatūrā uz laiku no 10 līdz 15 minūtēm. Pēc recekļa sašķelšanās un iespējamās uzsildīšanas siera masu ievieto šim nolūkam paredzētās formās, lai notecinātu sūkalas. Notecināšanu jeb sūkalu sinerēzi veic, spiežot ar rokām vai tvaicējot. Sālīšanu veic, ievietojot sieru 17–19 % nātrija hlorīda sālījumā, kas atbilst 15–17 Bomē grādiem. Atkarībā no svara kilogramos siers sālījumā jātur vismaz astoņas stundas mīkstas masas siera gadījumā un vismaz 12–14 stundas puscietas masas siera gadījumā. Sālīšanu var veikt arī ar tiešu sāls pievienošanu. Sieru var no ārpuses apstrādāt ar pretpelējuma produktu, un tas jānogatavina piemērotās telpās 5 līdz 12 °C temperatūrā un pie relatīvā mitruma no 75 līdz 90 %. Minimālais nogatavināšanas periods ir vismaz 20 dienas mīkstas masas sieram un nedrīkst būt īsāks par četriem mēnešiem puscietas masas sieram.

Pienu iegūst un “Pecorino Toscano” ražošanu un nogatavināšanu veic 4.3. punktā noteiktajā ražošanas apgabalā.

4.6. Saikne:

Šis siers, kuram ir ļoti sena izcelsme un par kuru atrodamas liecības daudzos svarīgos vēstures avotos jau no etrusku laikmeta, gadsimtu gaitā ir izplatījies apgabalā “Maremma”, kas galvenokārt atrodas Toskānas reģionā. Šo produktu tradicionāli apzīmēja ar nosaukumiem, kas attiecās uz to ģeogrāfisko izcelsmi vai ar vispārīgāku nosaukumu “toscano”. Laika gaitā, ņemot vērā dažādo vietējo sieru ļoti līdzīgās īpašības, tika izstrādāts vienots ražošanas standarts, kā arī viens nosaukums, kas etimoloģiski saistīts ar attiecīgo vēsturisko un ģeogrāfisko kontekstu. Attiecībā uz dabas faktoriem ir jāpiemin aitu audzēšana īpatnības – tās audzē arī brīvā dabā, dabīgajās ganībās, kurās ir daudz savvaļas sugu, kas šā siera ražošanai paredzētajam pienam piešķir sevišķas īpašības. Attiecībā uz cilvēkfaktoriem papildus to pierādītajai ekonomiskajai un vēsturiskajai nozīmei jāpiebilst, ka attiecīgo ganību izmantošanai ir svarīga sociālā loma, jo gadījumā, ja tās neizmantotu, šīs tā sauktās marginālās nomaļās teritorijas pakāpeniski tiktu atstātas novārtā un tādējādi noplicinātos dabas resursi.

4.7. Pārbaudes struktūra:

Nosaukums: Certiprodop S.r.l. Adrese: Via Roggia Vignola 9 24047 Treviglio (BG) ITALIA Tālr. +39 0363301014 Fakss +39 0363301014 E-pasts: certiprodop@virgilio.it

4.8. Marķējums:

Lai produktu laistu tirgū, tam jābūt ar labi redzamu aizsargāta cilmes vietas nosaukuma identifikācijas marķējumu. Šo zīmi uzliek uz rituļa malas – ar tinti uz mīkstas masas siera rituļa un ar karstspiedi uz puscietas masas siera. Uz iepriekš iesaiņotiem gabaliem marķējumu uzliek uz iesaiņojuma, bet tas jādara cilmes vietas teritorijā. Sieru “Pecorino Toscano”, kas sagriezts porcijās, var iesaiņot ārpus cilmes vietas teritorijas, un uz tā malas jābūt siernīcas vai nogatavinātāja logotipam. Tomēr iesaiņotājiem ir jānoslēdz līgums ar aizsardzības grupu. Ar akronīmu, kas norādīts zem logotipa, identificē ražotāju/nogatavinātāju/sagriezēju, kura produktu ir apstiprinājusi kontroles struktūra, kas nodarbojas ar “Pecorino Toscano” laišanu tirgū. Produkcijas aizsardzības apvienības apstiprinātu marķējumu uzliek uz rituļiem vai iesaiņojuma. Uz marķējuma jābūt norādei “Pecorino Toscano D.O.P.” vai “Pecorino Toscano D.O.P. stagionato” (nogatavināts), kurai skaidri jāizceļas attiecībā pret visām pārējām norādēm vai nu pēc izmēra, vai pēc burtiem un novietojuma, kā arī krāsainai zīmei, kurai jābūt vienā vai vairākās vietās un kuras izmēram jābūt vismaz 15 mm.

Uz siera rituļiem vai sagrieztu gabalu iesaiņojuma jābūt šādai zīmei:

Pirmais cipars norāda kategoriju, pie kuras pieder persona, kas pārdod produktu: no 1 līdz 3 – siernīcas; no 4 līdz 6 – nogatavinātāji; no 7 līdz 9 – sagriezēji, kuru uzņēmumi darbojas ražošanas apgabalā.

Otrais un trešais cipars identificē tā ražotāja/nogatavinātāja/sagriezēja numuru, kura produktu ir apstiprinājusi kontroles struktūra.

Uz etiķetes jābūt šādai zīmei:

To var izmantot ekoloģiski zaļā, baltā un asinssarkanā krāsā vai vienkrāsainu.